作者:溫庭筠
標題:和沈參軍招友生觀芙蓉池
內容:桂棟坐清曉，瑤琴商鳳絲。況聞楚澤香，適與秋風期。遂從棹萍客，靜嘯煙草湄。倒影回澹蕩，愁紅媚漣漪。湘莖久鮮澀，宿雨增離披。而我江海意，楚遊動夢思。北渚水雲葉，南塘煙霧枝。豈亡臺榭芳，獨與鷗鳥知。珠墜魚迸淺，影多鳧泛遲。落英不可攀，返照昏澄陂。